CELEX: 32022D0611
Language: el
Date: 2022-04-08 00:00:00
Title: Εκτελεστική απόφαση (ΕΕ) 2022/611 της Επιτροπής της 8ης Απριλίου 2022 σχετικά με την αναγνώριση του εθελοντικού συστήματος «Universal Feed Assurance Scheme (UFAS)» για την απόδειξη της συμμόρφωσης με τις απαιτήσεις που ορίζονται στην οδηγία (ΕΕ) 2018/2001 του Ευρωπαϊκού Κοινοβουλίου και του Συμβουλίου για τα βιοκαύσιμα, τα βιορευστά, τα καύσιμα βιομάζας, τα ανανεώσιμα υγρά και αέρια καύσιμα μη βιολογικής προέλευσης και τα καύσιμα ανακυκλωμένου άνθρακα (Κείμενο που παρουσιάζει ενδιαφέρον για τον ΕΟΧ)

12.4.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 114/209
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/611 ΤΗΣ ΕΠΙΤΡΟΠΗΣ
         της 8ης Απριλίου 2022
         σχετικά με την αναγνώριση του εθελοντικού συστήματος «Universal Feed Assurance Scheme (UFAS)» για την απόδειξη της συμμόρφωσης με τις απαιτήσεις που ορίζονται στην οδηγία (ΕΕ) 2018/2001 του Ευρωπαϊκού Κοινοβουλίου και του Συμβουλίου για τα βιοκαύσιμα, τα βιορευστά, τα καύσιμα βιομάζας, τα ανανεώσιμα υγρά και αέρια καύσιμα μη βιολογικής προέλευσης και τα καύσιμα ανακυκλωμένου άνθρακα
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία (ΕΕ) 2018/2001 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για την προώθηση της χρήσης ενέργειας από ανανεώσιμες πηγές (1), και ιδίως το άρθρο 30 παράγραφος 4,
         Εκτιμώντας τα ακόλουθα:
         
                     (1)
                  
                  
                     Η οδηγία (ΕΕ) 2018/2001 θεσπίζει απαιτήσεις για ορισμένα καύσιμα, συγκεκριμένα τα βιοκαύσιμα, τα βιορευστά, τα καύσιμα βιομάζας, τα ανανεώσιμα υγρά και αέρια καύσιμα μη βιολογικής προέλευσης και τα καύσιμα ανακυκλωμένου άνθρακα, προκειμένου να διασφαλίζεται ότι μπορούν να προσμετρηθούν στην επίτευξη των στόχων που καθορίζονται στην οδηγία μόνον εφόσον έχουν παραχθεί με βιώσιμο τρόπο και εξασφαλίζουν σημαντική μείωση εκπομπών αερίων του θερμοκηπίου σε σύγκριση με τα ορυκτά καύσιμα. Πρώτον, το άρθρο 29 της οδηγίας θεσπίζει κριτήρια αειφορίας και μείωσης των εκπομπών αερίων του θερμοκηπίου για τα βιοκαύσιμα, τα βιορευστά και τα καύσιμα βιομάζας και το άρθρο 26 της οδηγίας και ο κατ’ εξουσιοδότηση κανονισμός (ΕΕ) 2019/807 της Επιτροπής (2) θεσπίζει τα κριτήρια προσδιορισμού, αφενός, των πρώτων υλών για βιοκαύσιμα, βιορευστά ή καύσιμα βιομάζας που ενέχουν υψηλό κίνδυνο έμμεσης αλλαγής της χρήσης γης και, αφετέρου, ποια βιοκαύσιμα, βιορευστά ή καύσιμα βιομάζας που πληρούν ορισμένες προϋποθέσεις μπορούν να πιστοποιηθούν ότι ενέχουν χαμηλό κίνδυνο έμμεσης αλλαγής της χρήσης γης. Δεύτερον, το άρθρο 25 παράγραφος 2 της οδηγίας θεσπίζει κριτήρια μείωσης των εκπομπών αερίων του θερμοκηπίου για τα ανανεώσιμα υγρά και αέρια καύσιμα μη βιολογικής προέλευσης και τα καύσιμα ανακυκλωμένου άνθρακα που χρησιμοποιούνται στις μεταφορές. Τρίτον, το άρθρο 28 παράγραφος 2 της οδηγίας απαιτεί από τους οικονομικούς φορείς να εισάγουν πληροφορίες στην ενωσιακή βάση δεδομένων σχετικά με τις συναλλαγές που πραγματοποιούνται και τα χαρακτηριστικά αειφορίας ορισμένων ανανεώσιμων καυσίμων (βιοκαύσιμα, βιοαέριο και ανανεώσιμα υγρά και αέρια καύσιμα μη βιολογικής προέλευσης) και των καυσίμων ανακυκλωμένου άνθρακα που χρησιμοποιούνται στις μεταφορές.
                  
               
                     (2)
                  
                  
                     Η οδηγία προβλέπει επίσης κανόνες υπολογισμού της συμβολής της ηλεκτρικής ενέργειας από ανανεώσιμες πηγές στους στόχους για τις μεταφορές. Ειδικότερα, το άρθρο 27 παράγραφος 3 της οδηγίας προβλέπει κανόνες για τον εν λόγω υπολογισμό, τόσο όταν η ηλεκτρική ενέργεια χρησιμοποιείται απευθείας για την τροφοδότηση ηλεκτρικών οχημάτων όσο και όταν χρησιμοποιείται για την παραγωγή ανανεώσιμων υγρών και αέριων καυσίμων μη βιολογικής προέλευσης που χρησιμοποιούνται στις μεταφορές.
                  
               
                     (3)
                  
                  
                     Προκειμένου να ελέγχεται η συμμόρφωση με τους κανόνες για τα βιοκαύσιμα, τα βιορευστά, τα καύσιμα βιομάζας, τα ανανεώσιμα υγρά και αέρια καύσιμα μη βιολογικής προέλευσης και τα καύσιμα ανακυκλωμένου άνθρακα, τα κράτη μέλη μπορούν να χρησιμοποιούν εθελοντικά συστήματα. Τα εθελοντικά συστήματα έχουν διαδραματίσει σημαντικό ρόλο στην παροχή στοιχείων που αποδεικνύουν τη συμμόρφωση με τα κριτήρια αειφορίας και μείωσης των εκπομπών αερίων του θερμοκηπίου για τα βιοκαύσιμα και τα βιορευστά σύμφωνα με την οδηγία 2009/28/ΕΚ του Ευρωπαϊκού Κοινοβουλίου και του Συμβουλίου (3). Στο πλαίσιο της οδηγίας (ΕΕ) 2018/2001, ο ρόλος των εθελοντικών συστημάτων διευρύνθηκε. Πρώτον, μπορούν πλέον να χρησιμεύουν για την πιστοποίηση της συμμόρφωσης όλων των καυσίμων που παράγονται από βιομάζα, συμπεριλαμβανομένων αέριων και στερεών καυσίμων, με τα κριτήρια αειφορίας που ορίζονται στην οδηγία (ΕΕ) 2018/2001, και να παρέχουν ακριβή δεδομένα σχετικά με τη μείωση των εκπομπών αερίων του θερμοκηπίου που επιτυγχάνουν. Δεύτερον, μπορούν να χρησιμεύουν για την πιστοποίηση της συμμόρφωσης των ανανεώσιμων υγρών και αέριων καυσίμων κίνησης μη βιολογικής προέλευσης και των καυσίμων ανακυκλωμένου άνθρακα με τα οικεία κριτήρια μείωσης των εκπομπών αερίων του θερμοκηπίου. Τρίτον, μπορούν να χρησιμεύουν για την απόδειξη της συμμόρφωσης με τους κανόνες τους οποίους θεσπίζει το άρθρο 27 παράγραφος 3 της οδηγίας (ΕΕ) 2018/2001 για τον υπολογισμό της ηλεκτρικής ενέργειας από ανανεώσιμες πηγές στις μεταφορές. Τέταρτον, μπορούν να χρησιμεύουν ως απόδειξη ότι οι οικονομικοί φορείς εισάγουν ακριβείς πληροφορίες στην ενωσιακή ή στην εθνική βάση δεδομένων σχετικά με τα ανανεώσιμα καύσιμα και καύσιμα ανακυκλωμένου άνθρακα που χρησιμοποιούνται στις μεταφορές, σύμφωνα με το άρθρο 28 παράγραφος 4 της οδηγίας (ΕΕ) 2018/2001. Πέμπτον, μπορούν να χρησιμεύουν για την πιστοποίηση βιοκαυσίμων, βιορευστών και καυσίμων βιομάζας με χαμηλό κίνδυνο έμμεσης αλλαγής της χρήσης γης. Η Επιτροπή μπορεί να αποφασίσει ότι τα εθελοντικά εθνικά ή διεθνή συστήματα μπορούν να εξυπηρετήσουν όλους ή ορισμένους από αυτούς τους σκοπούς.
                  
               
                     (4)
                  
                  
                     Εφόσον οικονομικός φορέας προσκομίσει αποδείξεις ή δεδομένα που αποδεικνύουν τη συμμόρφωση με τα κριτήρια αειφορίας και μείωσης των εκπομπών αερίων του θερμοκηπίου τα οποία έχει αποκτήσει σύμφωνα με εθελοντικό σύστημα αναγνωρισμένο από την Επιτροπή, ώστε να μπορεί να υπαχθεί στην απόφαση αναγνώρισης, το κράτος μέλος δεν θα πρέπει να απαιτεί από τον προμηθευτή να υποβάλει περαιτέρω αποδεικτικά στοιχεία.
                  
               
                     (5)
                  
                  
                     Το αίτημα προς την Επιτροπή για αναγνώριση δυνάμει του άρθρου 30 παράγραφος 4 της οδηγίας από το εθελοντικό σύστημα «Universal Feed Assurance Scheme» υποβλήθηκε για πρώτη φορά στην Επιτροπή στις 20 Ιανουαρίου 2021. Το αίτημα αυτό οδήγησε σε αξιολόγηση του συστήματος από την Επιτροπή, κατά την οποία εντοπίστηκαν ορισμένα ζητήματα που απαιτούσαν τροποποίηση. Στην εκ νέου υποβολή της 25ης Ιουνίου 2021, το σύστημα αντιμετώπισε ορθά τα ζητήματα αυτά.
                  
               
                     (6)
                  
                  
                     Το σύστημα καλύπτει τα βιοκαύσιμα που προέρχονται από καλλιέργειες που συλλέγονται με θεριζοαλωνιστικές μηχανές και από ζαχαρότευτλα (εξαιρουμένων των αποβλήτων, των καταλοίπων, των ξυλοκυτταρινούχων και μη εδώδιμων κυτταρινούχων υλών) που παράγονται στο Ηνωμένο Βασίλειο και την Ιρλανδία. Καλύπτει τα στάδια εμπορίας, μεταφοράς και αποθήκευσης από τη θύρα της εκμετάλλευσης έως τον πρώτο μεταποιητή με ειδικές ενότητες που καλύπτουν το εμπόριο και τους παρασκευαστές σύνθετων ζωοτροφών. Η εν λόγω αξιολόγηση δεν λαμβάνει υπόψη την επικείμενη εκτελεστική πράξη που πρόκειται να εκδοθεί σύμφωνα με το άρθρο 30 παράγραφος 8 της οδηγίας (ΕΕ) 2018/2001, σχετικά με κανόνες για την επαλήθευση των κριτηρίων αειφορίας και μείωσης των εκπομπών αερίων του θερμοκηπίου και των κριτηρίων χαμηλού κινδύνου έμμεσης αλλαγής της χρήσης γης. Ως εκ τούτου, το εθελοντικό σύστημα «Universal Feed Assurance Scheme» θα επαναξιολογηθεί όταν εκδοθεί η εν λόγω εκτελεστική πράξη.
                  
               
                     (7)
                  
                  
                     Το σύστημα δεν καλύπτει άμεσα τον έλεγχο και την πιστοποίηση γεωργών σύμφωνα με τα κριτήρια αειφορίας που καθορίζονται στο άρθρο 29 παράγραφοι 3 έως 5 της οδηγίας (ΕΕ) 2018/2001. Για τις πτυχές αυτές, το σύστημα βασίζεται σε άλλα εθελοντικά συστήματα που αναγνωρίζονται από την Επιτροπή. Συνεπώς, εναπόκειται στο σύστημα «Universal Feed Assurance Scheme» να εξασφαλίζει ότι η αναγνώριση αυτών των συστημάτων από την Επιτροπή, με τα οποία λειτουργεί από κοινού το σύστημα «Trade Assurance Scheme for Combinable Crops», παραμένει έγκυρη καθ’ όλη τη διάρκεια της συνεργασίας.
                  
               
                     (8)
                  
                  
                     Κατά την αξιολόγηση του «Universal Feed Assurance Scheme», η Επιτροπή διαπίστωσε ότι καλύπτει επαρκώς τα κριτήρια βιωσιμότητας που ορίζονται στο άρθρο 29 παράγραφοι 3 έως 5 της οδηγίας (ΕΕ) 2018/2001 και ότι εφαρμόζει μεθοδολογία ισοζυγίου μάζας σύμφωνα με τις απαιτήσεις του άρθρου 30 παράγραφοι 1 και 2 της οδηγίας (ΕΕ) 2018/2001.
                  
               
                     (9)
                  
                  
                     Από την αξιολόγηση του «Universal Feed Assurance Scheme» διαπιστώθηκε ότι πληροί κατάλληλα πρότυπα αξιοπιστίας, διαφάνειας και ανεξάρτητου ελέγχου σύμφωνα με το άρθρο 30 παράγραφος 8 της οδηγίας (ΕΕ) 2018/2001.
                  
               
                     (10)
                  
                  
                     Το αναγνωρισμένο σύστημα θα πρέπει να είναι διαθέσιμο στο τμήμα που αφορά τα εθελοντικά συστήματα στον ιστότοπο EUROPA της Επιτροπής.
                  
               
                     (11)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για τη βιωσιμότητα των βιοκαυσίμων, των βιορευστών και των καυσίμων βιομάζας,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το εθελοντικό σύστημα «Universal Feed Assurance Scheme» (στο εξής: σύστημα), το οποίο υποβλήθηκε προς αναγνώριση στην Επιτροπή στις 25 Ιουνίου 2021, αποδεικνύει, για τα καύσιμα που ελέγχονται στο πλαίσιο του συστήματος, τα ακόλουθα στοιχεία:
            
                        α)
                     
                     
                        τη συμμόρφωση των αποστολών βιοκαυσίμων, βιορευστών και καυσίμων βιομάζας με τα κριτήρια αειφορίας που καθορίζονται στο άρθρο 29 παράγραφοι 3 έως 5 της οδηγίας (ΕΕ) 2018/2001·
                     
                  
                        β)
                     
                     
                        τη συμμόρφωση των οικονομικών φορέων με την υποχρέωσή τους να εισάγουν ακριβείς πληροφορίες στην ενωσιακή ή στην εθνική βάση δεδομένων σχετικά με τα βιοκαύσιμα, τα βιορευστά, τα καύσιμα βιομάζας, τα ανανεώσιμα υγρά και αέρια καύσιμα κίνησης μη βιολογικής προέλευσης και τα καύσιμα ανακυκλωμένου άνθρακα που χρησιμοποιούνται στις μεταφορές, σύμφωνα με το άρθρο 28 παράγραφος 4 της οδηγίας (ΕΕ) 2018/2001.
                     
                  
         
            Άρθρο 2
            Η απόφαση ισχύει για περίοδο πέντε ετών από την έναρξη ισχύος της. Σε περίπτωση που το σύστημα, όπως υποβλήθηκε στην Επιτροπή προς αναγνώριση στις 25 Ιουνίου 2021, υποστεί αλλαγές στο περιεχόμενό του, οι οποίες ενδέχεται να θίξουν τη βάση της παρούσας απόφασης, οι αλλαγές αυτές κοινοποιούνται αμελλητί στην Επιτροπή. Η Επιτροπή αξιολογεί τις κοινοποιηθείσες αλλαγές, προκειμένου να διαπιστώσει κατά πόσον το σύστημα εξακολουθεί να πληροί επαρκώς τα κριτήρια αειφορίας για τα οποία έχει αναγνωριστεί.
         
         
            Άρθρο 3
            Η Επιτροπή δύναται να καταργήσει την παρούσα απόφαση, μεταξύ άλλων, υπό τις ακόλουθες προϋποθέσεις:
            
                        α)
                     
                     
                        εάν αποδειχθεί σαφώς ότι στο σύστημα δεν τέθηκαν σε εφαρμογή στοιχεία που κρίνονται σημαντικά για την παρούσα απόφαση ή εφόσον έχει συντελεστεί σοβαρή και διαρθρωτική παραβίαση των εν λόγω στοιχείων·
                     
                  
                        β)
                     
                     
                        εάν για το σύστημα δεν υποβάλλονται ετήσιες εκθέσεις στην Επιτροπή, σύμφωνα με το άρθρο 30 παράγραφος 5 της οδηγίας (ΕΕ) 2018/2001·
                     
                  
                        γ)
                     
                     
                        εάν στο σύστημα δεν εφαρμόζονται πρότυπα ανεξάρτητου ελέγχου και άλλες απαιτήσεις που καθορίζονται στις εκτελεστικές πράξεις που αναφέρονται στο άρθρο 30 παράγραφος 8 της οδηγίας (ΕΕ) 2018/2001 ή βελτιώσεις σε άλλα στοιχεία του συστήματος που θεωρούνται σημαντικά για τη συνέχιση της αναγνώρισης.
                     
                  
         
            Άρθρο 4
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 8 Απριλίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 328 της 21.12.2018, σ. 82.
         
            (2)  Κατ' εξουσιοδότηση κανονισμός (ΕΕ) 2019/807 της Επιτροπής, της 13ης Μαρτίου 2019, για τη συμπλήρωση της οδηγίας (ΕΕ) 2018/2001 του Ευρωπαϊκού Κοινοβουλίου και του Συμβουλίου όσον αφορά τον καθορισμό των πρώτων υλών υψηλού κινδύνου έμμεσης αλλαγής της χρήσης γης για τις οποίες παρατηρείται σημαντική επέκταση της περιοχής παραγωγής σε εκτάσεις με υψηλά αποθέματα άνθρακα και για την πιστοποίηση των βιοκαυσίμων, βιορευστών και καυσίμων βιομάζας χαμηλού κινδύνου έμμεσης αλλαγής της χρήσης γης (ΕΕ L 133 της 21.5.2019, σ. 1).
         
            (3)  Οδηγία 2009/28/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με την προώθηση της χρήσης ενέργειας από ανανεώσιμες πηγές και την τροποποίηση και τη συνακόλουθη κατάργηση των οδηγιών 2001/77/ΕΚ και 2003/30/ΕΚ (ΕΕ L 140 της 5.6.2009, σ. 16).